**Ministru kabineta noteikumu projekta** **„Grozījumi Ministru kabineta 2009.gada 15.septembra noteikumos Nr.1059 „Noteikumi par darbības programmas „Infrastruktūra un pakalpojumi” papildinājuma 3.5.1.3.aktivitāti „Infrastruktūras izveide Natura 2000 teritorijās””” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projektu „Grozījumi Ministru kabineta 2009.gada 15.septembra noteikumos Nr.1059 „Noteikumi par darbības programmas „Infrastruktūra un pakalpojumi” papildinājuma 3.5.1.3.aktivitāti „Infrastruktūras izveide Natura 2000 teritorijās””” (turpmāk – noteikumu projekts) Vides aizsardzības un reģionālās attīstības ministrija (turpmāk – VARAM) izstrādājusi saskaņā ar Eiropas Savienības struktūrfondu un Kohēzijas fonda vadības likuma 18. panta 10. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darbības programmas „Infrastruktūra un pakalpojumi” papildinājuma 3.5.1.3.aktivitātē „Infrastruktūras izveide Natura 2000 teritorijās” (turpmāk - 3.5.1.3.aktivitāte) ir noslēgusies trešā projektu iesniegumu atlases kārta, kuras laikā vienīgais projekta iesniedzējs Dabas aizsardzības pārvalde (turpmāk – DAP), veicot būvdarbu izmaksu precizēšanu un, konstatējot būtisku būvdarbu izmaksu neatbilstību projekta iesniegumā aprēķinātajam, atsauca vienīgo trešajā atlases kārtā iesniegto projekta iesniegumu sakarā ar projekta sadārdzinājumu. Lai nodrošinātu finansējuma apguvi 3.5.1.3.aktivitātē „Infrastruktūras izveide Natura 2000 teritorijās” un, lai vairākās Natura 2000 teritorijās netiktu liegta iespēja saskaņā ar dabas aizsardzības plāniem īstenot antropogēno slodzi samazinošus un bioloģiskās daudzveidības saglabāšanu veicinošus pasākumus, šobrīd tiek rīkota ceturtā atlases kārta, paredzot tai novirzīt iepriekšējo atlases kārtu atlikumus.  MK 2009.gada 15.septembra noteikumos Nr.1059 „Noteikumi par darbības programmas „Infrastruktūra un pakalpojumi” papildinājuma 3.5.1.3.aktivitāti „Infrastruktūras izveide Natura 2000 teritorijās”” (turpmāk – MK noteikumi) tika veikti grozījumi (MK noteikumi Nr.644, 21.10.2014), kas sniedz iespēju Kohēzijas fonda finansējuma saņēmējam iesniegt projekta iesniegumu ceturtajā projektu iesniegumu atlases kārtā. Pirms tam tika izvērtēti laika riski un pārvērtētas iespējas limitētā laika ietvaros realizēt antropogēno slodzi samazinošas vai tūristus izglītojošas infrastruktūras izveidi, un objektu skaits, kas tiks norādīts ceturtās projektu iesniegumu atlases kārtas projektā, tika būtiski samazināts.  Īpaši aizsargājamo teritoriju skaita samazinājums, kurās tiks realizēta ceturtā atlases kārta, ir pamatots no risku vadības viedokļa, ņemot vērā 3.5.1.3.aktivitātes ceturtajā atlases kārtā paredzēto darbību īstenošanai nepieciešamo laiku. Ceturtās atlases kārtas projektā lielākoties iecerētas darbības, neparedzot kapitālo būvniecību.  2014.gada 3.novembrī ir veikti grozījumi vienošanās par projektu īstenošanu ar finansējuma saņēmēju par otrās projektu iesniegumu atlases kārtas projekta īstenošanu (grozījumi Nr.2) iepirkuma „Kohēzijas fonda finansētā projekta „Antropogēno slodzi samazinošās un informatīvās infrastruktūras izveide Natura 2000 teritorijās. II kārta” būvdarbi.” (id. Nr. DAP 2014/6 KF) rezultātu dēļ. Izvērtējot būvdarbu iepirkuma rezultātus, finansējuma saņēmējs – DAP konstatēja, ka daļa otrās projektu iesniegumu atlases kārtas projekta ar pieejamajiem finanšu resursiem nav realizējama. Gatavojot projekta pieteikumu, par pamatu tika ņemtas 2011.gada Kohēzijas fonda pirmās projektu iesniegumu atlases kārtas tehniskā projekta ekonomisko aprēķinu daļā noteiktās izmaksas. Būvdarbu iepirkumā tika konstatēts, ka būvdarbu izmaksu pieauguma atšķirība radusies, precizējot prasības būvdarbos izmantojamo kokmateriālu impregnācijai, stendu, norādes zīmju u.c. kokmateriālu konstrukcijām.  Sakarā ar iepriekš minēto otrās projektu iesniegumu atlases kārtas projektā netiks realizētas šādas būvdarbu iepirkumu daļas:   * Dabas tūrisma infrastruktūras izbūve Ziemeļkurzemē - Slīteres nacionālā parkā, dabas liegumā „Užava”, dabas parkā „Abavas senleja”; * Dabas tūrisma infrastruktūras izbūve Pierīgā – dabas parkā „Ragakāpa”, Ķemeru Nacionālajā parkā; * Ūdens tūristu apmetnes izbūve Gaujas Nacionālajā parkā; * Dabas tūrisma infrastruktūras izbūve Ziemeļvidzemē – aizsargājamo ainavu apvidū „Ziemeļgauja”, Ziemeļvidzemes biosfēras rezervātā.   Lielāko daļu no šīm otrās projektu iesniegumu atlase kārtas projektā plānotajām aktivitātēm paredzēts realizēt 3.5.1.3. aktivitātes ceturtās atlases kārtas ietvaros.  VARAM ir izvērtējusi, ka otrās projektu iesniegumu atlases kārtas projekta izmaiņām nav būtiska ietekme uz 3.5.1.3. aktivitātes sasniedzamajiem mērķu rādītājiem, iznākuma rādītājiem un uzraudzības rādītājiem. Šie rādītāji tiks sasniegti pa visām 3.5.1.3.aktivitātes projektu iesniegumu atlases kārtām kopā, pārceļot vairākas iepirkuma daļas uz ceturto atlases kārtu, un rezultātā projekta aktivitātes Slīteres Nacionālajā parkā, Ziemeļvidzemes biosfēras rezervātā, dabas liegumā „Užava”, dabas parkā „Ragakāpa”, dabas parkā „Abavas senleja” tiks īstenotas. [3.5.1.3. aktivitātē](http://www.varam.gov.lv/lat/fondi/kohez/?doc=9651)  tiks sasniegti plānotie uzraudzības rādītāji - tika plānota infrastruktūras izbūve 35 Natura 2000 teritorijās, bet faktiski tā tiks izbūvēta 46 Natura 2000 teritorijās.  Noteikumu projekts paredz, ka 3.5.1.3. aktivitātei tiek samazināts Kohēzijas fonda finansējums 2 170 989 *euro* apmērā: summu veido finansējuma samazinājums otrās projektu iesniegumu atlases kārtas projektam par 1 148 577 *euro*, kā arī ceturtajā atlases kārtā, kurai saskaņā ar MK 2014.gada 21.oktobra noteikumu Nr.644 “Grozījumi Ministru kabineta 2009.gada 15.septembra noteikumos Nr.1059 “ pakalpojumi” papildinājuma 3.5.1.3.aktivitāti Noteikumi par darbības programmas “Infrastruktūra un “Infrastruktūras izveide Natura 2000 teritorijās””” (turpmāk - MK noteikumi Nr.644) 2.punktu novirza iepriekšējās atlases kārtās neizlietoto, atlikušo Kohēzijas fonda līdzfinansējumu, iesniegšanai sagatavotais projekts ir par 1 022 412 *euro* mazāku summu nekā sākotnēji tika plānots. Noteikumu projekts paredz samazināt finansējumu trešajai projektu iesniegumu atlases kārtai, taču pēc būtības saskaņā ar MK noteikumiem Nr.644 tas ir attiecināms uz ceturto projektu iesniegumu atlases kārtu.  VARAM dara zināmu, ka gan 3.5.1.3. aktivitātes, gan darbības programmas „Infrastruktūra un pakalpojumi” 3.5.1.1.aktivitātē „Ūdenssaimniecības infrastruktūras attīstība aglomerācijās ar cilvēku ekvivalentu lielāku par 2000” (turpmāk – 3.5.1.1. aktivitāte) neapgūtais Kohēzijas fonda finansējums var negatīvi ietekmēt 2007.-2013. gada plānošanas periodā Latvijai pieejamā Kohēzijas fonda finansējuma sekmīgu apguvi, turklāt tieši Kohēzijas fondā 2014. gadā veidojās kritiska situācija ar n+2 principa nosacījumu izpildi. Ņemot vērā iepriekšminēto, t.sk., nepieciešamību veikt pasākumus, lai novērstu riskus sekmīgai Kohēzijas fonda finansējuma apguvei un n+2 principa neizpildei 2014. un 2015.gadā, risku zaudēt Kohēzijas fonda finansējumu darbības programmas 3.5.1.pasākuma „Vides aizsardzības infrastruktūra” ietvaros, VARAM, izvērtējot iespējamos rīcības scenārijus, kā efektīvāko un fiskālās disciplīnas principiem atbilstošāko risinājumu konstatēto Kohēzijas fonda finansējuma apguves risku mazināšanai ir sagatavojusi šo noteikumu projektu un grozījumus MK 2007.gada 4.decembra noteikumos Nr.836 „Noteikumi par darbības programmas „Infrastruktūra un pakalpojumi” papildinājuma 3.5.1.1.aktivitāti „Ūdenssaimniecības infrastruktūras attīstība aglomerācijās ar cilvēku ekvivalentu, lielāku par 2000””, piedāvājot rīkot 3.5.1.1.aktivitātē sesto projektu iesniegumu atlases kārtu, novirzot tai finansējuma atlikumu, kas radies 3.5.1.3.aktivitātē.   * 3.5.1.1.aktivitātes sestā projektu iesniegumu atlases kārta ir nepieciešama, lai sekmētu 3.5.1.1.aktivitātes mērķa - ūdensapgādes un notekūdeņu savākšanas un attīrīšanas kvalitātes uzlabošana un ūdenssaimniecības pakalpojumu pieejamības paplašināšana, nodrošinot kvalitatīvu dzīves vidi, samazinot vides piesārņojumu un ūdenstilpju eitrofikāciju un sekmējot ūdens resursu un energoresursu racionālu izmantošanu - sasniegšanu, lai veicinātu Eiropas Kopienu padomes 1991.gada 21.maija Direktīvas 91/271/EEK "Par komunālo notekūdeņu attīrīšanu" un Eiropas Kopienu padomes 1998. gada 3. novembra Direktīvas [98/83/EK](http://www.l2d.lv/leul.php?i=9035) „Par [dzeramā ūdens](http://www.l2d.lv/l.php?doc_id=75442) [kvalitāti](http://www.l2d.lv/l.php?doc_id=193884)” prasību ieviešanu Latvijā. |
| 3. | Projekta izstrādē iesaistītās institūcijas | Nav attiecināms. |
| 4. | Cita informācija | Lai veicinātu VARAM kā atbildīgās iestādes pārziņā esošā 2007.-2013.gada plānošanas perioda Kohēzijas fonda finansējuma apguvi, kā arī, lai nodrošinātu sekmīgu 3.5.1.1. aktivitātes sestās projektu iesniegumu atlases kārtas realizāciju, papildus šim noteikumu projektam VARAM ir sagatavojusi priekšlikumu par finansējuma pārdali darbības programmas „Infrastruktūra un pakalpojumi” papildinājuma ietvaros un izstrādājusi grozījumus arī vēl trīs citu VARAM pārziņā esošo 2007.-2013.gada plānošanas perioda Kohēzijas fonda aktivitāšu MK noteikumos, kas ir nepieciešami, lai nodrošinātu Kohēzijas fonda finansējuma atlikuma, kas ir izveidojies 3.5.1. pasākuma „Vides aizsardzības infrastruktūra” aktivitātēs, pārdali uz 3.5.1.1.aktivitāti. Attiecīgie MK noteikumu grozījumi (skat. anotācijas IV sadaļas 1.punktu) ir izskatāmi vienlaikus un kontekstā ar šo noteikumu projektu. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 3.5.1.3.aktivitātes projektu iesniedzējs – Dabas aizsardzības pārvalde |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

*Anotācijas III. sadaļa – projekts šo jomu neskar.*

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Noteikumu projekts saistīts ar MK rīkojuma projektu „Grozījums darbības programmas „Infrastruktūra un pakalpojumi” papildinājumā” un šādiem MK noteikumu projektiem:   * grozījumi MK 2007. gada 4. decembra noteikumos Nr. 836 „Noteikumi par darbības programmas „Infrastruktūra un pakalpojumi” papildinājuma 3.5.1.1.aktivitāti „Ūdenssaimniecības infrastruktūras attīstība aglomerācijās ar cilvēku ekvivalentu, lielāku par 2000””; * grozījumi MK 2009.gada 15.septembra noteikumos Nr.1059 „Noteikumi par darbības programmas „Infrastruktūra un pakalpojumi” papildinājuma 3.5.1.3.aktivitāti „Infrastruktūras izveide Natura 2000 teritorijās””; * grozījumi MK 2008.gada 30.jūnija noteikumos Nr.490 „Noteikumi par darbības programmas „Infrastruktūra un pakalpojumi” papildinājuma 3.5.1.2.1.apakšaktivitāti „Normatīvo aktu prasībām neatbilstošo izgāztuvju rekultivācija””. |
| 2. | Atbildīgā institūcija | Vides aizsardzības un reģionālās attīstības ministrija |
| 3. | Cita informācija | Nav |

*Anotācijas V. – VII. sadaļa – noteikumu projekts šīs jomas neskar.*

Iesniedzējs:

vides aizsardzības un reģionālās

attīstības ministrs K. Gerhards

Vizē:

Valsts sekretārs G. Puķītis

18.12.2014. 15:55

1312

Inese Kukle

VARAM Investīciju politikas departamenta

Programmu vadības nodaļas vecākā eksperte

66016569; inese.kukle@varam.gov.lv